टेरिटरी में घुसा लेपर्ड तो हमलावर हुई रणथंभौर की सबसे बूढ़ी बाघिन
Ranthambore National Park Tigress And Leopard Video - टेरेटरी में लेपर्ड घुस आया तो रणथंभौर की चर्चित और सबसे बूढ़ी बाघिन टी-39 नूर हमलावर हो गई। वह उसका शिकार करने के लिए पेड़ पर चढ़ गई
टेरिटरी में लेपर्ड घुस आया तो रणथंभौर की चर्चित और सबसे बूढ़ी बाघिन टी-39 नूर हमलावर हो गई। वह उसका शिकार करने के लिए पेड़ पर चढ़ गई। पर्यटकों को रोमांच से भर देने वाले इस एनकाउंटर का वीडियो भी सामने आया है। वाकया सोमवार शाम का है।
दरअसल, रणथंभौर के जोन नंबर-6 में टूरिस्ट को बाघिन नूर के दीदार हुए। यहीं पास में लेपर्ड का भी मूवमेंट था। अपनी टेरिटरी में घूम रहे लेपर्ड पर बाघिन की नजर पड़ी तो वह हमलावर हो गई। वह लेपर्ड का शिकार करने के लिए दौड़ी। हमला होते देख लेपर्ड जान बचाने के लिए पेड़ पर चढ़ गया। टूरिस्ट दो शिकारी जानवरों की यह 'मुठभेड़' देखकर रोमांचित थे।
नूर 8 सेकेंड में पेड़ पर चढ़ी, 150 टूरिस्ट हुए रोमांचित
8 सेकेंड में बाघिन भी पेड़ पर चढ़ गई। हालांकि लेपर्ड तेजी से पेड़ की ऊंचाई पर चला गया। बाघिन ज्यादा ऊपर नहीं चढ़ पाई। इस दौरान करीब 150 टूरिस्ट मौजूद थे। बता दें कि इससे पहले बाघ योद्धा महज पांच सेकेंड में कुत्ते का शिकार कर‌ चुका है। वहीं, बाघ T-120 लेपर्ड का शिकार कर चुका है।
एक्सपर्ट बोले, बाघिन का पेड़ पर चढ़ना रेयर
रणथंभौर के वाइल्ड लाइफ विशेषज्ञ डॉ. धर्मेंद्र खांडल का कहना है कि टाइगर का वजन 300 से 400 किलो तक होता है। भारी होने की वजह से बाघ-बाघिन पेड़ पर नहीं चढ़ पाते हैं। वहीं इनकी शारीरिक संरचना बड़े शिकार के हिसाब से बनी होती है। इनका शिकार सांभर, डियर, नील गाय जैसे जानवर होते हैं। इसलिए पेड़ पर टाइगर नहीं चढ़ पाता है। लेपर्ड का वजन 100 किलो के करीब होता है। उसकी शारीरिक संरचना छोटी होती है, जिसकी वजह से वह आसानी से पेड़ पर चढ़ जाता है।
बाघ 50 से 70 किलोमीटर प्रतिघंटा की रफ्तार से भागता है शिकार के पीछे
एक सामान्य बाघ अपने शिकार का पीछा करने के दौरान करीब 50 से 70 किलोमीटर प्रतिघंटा की रफ्तार से भागता है। वहीं, लेपर्ड 50 से 60 किलोमीटर की स्पीड से शिकार का पीछा करता है। बाघ का शिकार बड़े और छोटे दोनों तरह के वन्यजीव हो सकते हैं। लेपर्ड के शिकार अक्सर छोटे चीतल ही होते हैं।
15 साल की उम्र में मां बन चुकी नूर
बता दें कि उम्र के आखिरी पड़ाव में बाघिन नूर मां बनकर भी चौंका चुकी है। 16 की उम्र बाघों के जीवन का अंतिम पड़ाव माना जाता है, लेकिन 15 साल की उम्र में बाघिन टी-39 ने मार्च में दो शावकों को जन्म दिया था। रणथंभौर में ऐसे इक्का-दुक्का मामले ही सामने आए हैं, जब कोई बाघिन इतनी उम्र में मां बनी हो। इससे पहले 13 साल की उम्र में बाघिन मछली ने तीन शावकों को जन्म दिया था।
ये भी पढ़ें-
नींद से जगाया तो 5 सेकेंड में मार दिया, VIDEO:रणथंभौर में टाइगर ने किया कुत्ते का शिकार; पहले बाघिन को हराया था
जीवन के आखिरी सालों में मां बनी बाघिन:15 साल की नूर ने 2 शावकों को जन्म दिया, एक्सपर्ट बोले- ये रेयर केस